P. Kresák, poslanec: (2002-04-04):
I. Presperín, podpredseda NR SR: Netreba vraj nič prerušovať. Prišli mi povedať, že je to niekde inde. To len dym sem ide. Takže ten nás nevyruší, páni. Prosím, poslanec Prokeš. J. Prokeš, poslanec: Mám procedurálne návrhy, pán predsedajúci. Jeden je, aby sme hlasovaním rozhodli, či horí, a druhý je, aby sme konečne začali hlasovať. I. Presperín, podpredseda NR SR: Ja súhlasím. Záleží to na vás, aby ste nemali ďalšie procedurálne návrhy. Pán poslanec Cuper nás obšťastní nejakým ešte, prosím. J. Cuper, poslanec: Pán predsedajúci, ja chcem, aby ste zavolali pána Dzurindu, lebo začína tu cítiť plyn. I. Presperín, podpredseda NR SR: Ďakujem. Prosím, pán poslanec Šlachta. Š. Šlachta, poslanec: Dovoľte mi predniesť pozmeňujúci návrh, ktorý pripravil pán kolega Halmeš a ktorý znie nasledovne. V názve zákona sa pripájajú tieto slová: „a o zmene zákona č. 131/2002 Z. z. o vysokých školách a o zmene a doplnení niektorých zákonov“. Doterajší text návrhu sa označuje ako čl. I a pripravuje sa čl. II, ktorý znie – zákon č. 131/2002 Z. z. o vysokých školách a o zmene a doplnení niektorých zákonov sa mení takto: V prílohe č. 1 sa slová „Trenčianska univerzita v Trenčíne“ nahrádzajú slovami, ktoré máte na pozmeňujúcom návrhu uvedené ako alternatívy. Vzhľadom na to, že sme už odsúhlasili alebo neodsúhlasili predchádzajúci návrh, tak to znamená, že o alternatíve 1 je hlasovanie bezpredmetné. A navrhujem, aby sme hlasovali o alternatíve 2, kde navrhovaný názov znie: „Trenčianska univerzita Alexandra Dubčeka v Trenčíne“. I. Presperín, podpredseda NR SR: Hlasujte, prosím. Prosím, keby ste hlasovali o tomto návrhu pána poslanca Šlachtu. Hlasujte. (Hlasovanie.) 118 prítomných, 68 za, 12 proti, 31 sa zdržalo, 7 nehlasovalo. Tento návrh bol schválený. Sú to všetky návrhy, ktoré boli? Pýtam sa, či teda máte splnomocnenie, aby sme prešli ihneď do tretieho čítania. Nech sa páči, budeme hlasovať o postúpení tohto návrhu zákona do tretieho čítania. Hlasujte, páni poslanci, aby sme mohli ihneď prejsť do tretieho čítania. (Hlasovanie.) 112 poslancov prítomných, 66 za, 11 proti, 28 sa zdržalo, 7 nehlasovalo. Návrh bol schválený. Pristúpime teda k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Pán poslanec Števček, nech sa páči, v rámci rozpravy. P. Števček, poslanec: Vážené kolegyne, vážení kolegovia, ja mám len jazykovú poznámku. Čudne znie „Trenčianska univerzita Alexandra Dubčeka v Trenčíne“. A ešte „pod Trenčianskym hradom“ navrhuje doplniť pán Gašparovič. Je to štylistický nezmysel. Navrhujem, aby sa to volalo „Univerzita Alexandra Dubčeka v Trenčíne“. I. Presperín, podpredseda NR SR: Pán poslanec, ja to chápem, samozrejme. Pán poslanec Šlachta. Š. Šlachta, poslanec: Vážené kolegyne, kolegovia, navrhujem, aby sme prerušili toto hlasovanie do zajtra. I. Presperín, podpredseda NR SR: Ďakujem. Páni poslanci, malo by nasledovať hlasovanie v druhom čítaní o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov (tlač 1301). Vzhľadom na to, že včera v rozprave zaznelo pomerne veľa pozmeňujúcich návrhov, dohodli sme sa aj v poslaneckom grémiu, že odložíme hlasovanie o tomto návrhu zákona na budúci týždeň tak, aby sa k týmto návrhom vyjadril aj príslušný výbor, ktorý vedie pán poslanec Farkas. Ďakujem pekne. Prosím o slovo spoločnú spravodajkyňu pani poslankyňu Záborskú. Nech sa páči.